Legal Document

Category: 209

Text:
26. ΑΠΟΦΑΣΗ ΥΠΟΥΡΓΟΥ ΠΕΡΙΒΑΛΛΟΝΤΟΣ, ΧΩΡΟΤΑΞΙΑΣ  ΚΑΙ ΔΗΜΟΣΙΩΝ ΕΡΓΩΝ Αριθ. 20242 της 19/29 Μαΐου 2003 (ΦΕΚ Β΄671) Διαδικασία επανεξέτασης αποφάσεων επιτροπών ενστάσεων του Ν. 2308/1995 σύμφωνα με το άρθρο 4 παρ. 3 του Ν. 3127/2003. Έχοντας υπόψη: α) Τις διατάξεις του Ν. 2308/1995 (ΦΕΚ 114 Α΄/15.6.1995), όπως έχει τροποποιηθεί και ισχύει. β) Τις διατάξεις του άρθρου 4 του Ν. 3127/2003 (ΦΕΚ 67Α/19.3.2003). γ) Την 156/2002 απόφαση του Ο.Κ.Χ.Ε. (ΦΕΚ Β΄ 325/ 19.3.2002). δ) Το γεγονός ότι από τις διατάξεις της παρούσας απόφασης δεν προκαλείται δαπάνη σε βάρος του κρατικού προϋπολογισμού, αποφασίζουμε: 1. Αποφάσεις που εκδόθηκαν από τις επιτροπές ενστάσεων του Ν. 2308/1995 πριν από τη θέση σε ισχύ του Ν. 3127/2003, με τις οποίες αναγνωρίζονται δικαιώματα του Δημοσίου σε ακίνητα που εμπίπτουν στις διατάξεις της παραγράφου 1 του άρθρου 4 του Ν. 3127/2003, επανεξετάζονται μετά από αίτηση όποιου εκ των αρχικών διαδίκων έχει έννομο συμφέρον, με βάση τις διατάξεις του άρθρου 4 του Ν. 3127/2003. 2. Η αίτηση για την επανεξέταση υποβάλλεται στο αρμόδιο γραφείο κτηματογράφησης. 3. Την επανεξέταση των αποφάσεων μπορεί να ζητεί και το αρμόδιο γραφείο κτηματογράφησης με αίτηση του που υποβάλλεται προς τον Ο.Κ.Χ.Ε. 4. Για την επανεξέταση της απόφασης αρμόδια είναι η επιτροπή που την εξέδωσε. Σε περίπτωση κωλύματος οποιουδήποτε μέλους της και εφόσον ούτε το αναπληρωματικό μέλος δύναται να αναλάβει τα καθήκοντά του, ο Ο.Κ.Χ.Ε. ορίζει αμελλητί νέο μέλος με ανάλογη προς το κωλυόμενο μέλος επαγγελματική ιδιότητα επιλέγοντας το από το σύνολο των μελών των επιτροπών της συγκεκριμένης υπό κτηματογράφηση περιοχής και, σε περίπτωση αδυναμίας, οποιασδήποτε άλλης υπό κτηματογράφηση περιοχής. Για τη λειτουργία των επιτροπών στην περίπτωση αυτή ισχύουν αναλόγως οι διατάξεις των άρθρων 7 και 10 του Ν. 2308/1995 σε συνδυασμό με την εκάστοτε ισχύουσα απόφαση του Ο.Κ.Χ.Ε., με την οποία ρυθμίζονται η κατά τόπο αρμοδιότητα των επιτροπών, ο τρόπος λειτουργίας τους, η αμοιβή των μελών τους, η γραμματειακή τους υποστήριξη και κάθε άλλη σχετική λεπτομέρεια. (Μετά τη σελ. 262,288) Σελ. 262,289 Τεύχος 1396 Σελ. 89 Κτηματολόγιο 7.Γ.δ.26